(کسمانک,, باریں کدی،، نور بخش حیدر)
ڈاکٹر وتی کوٹی ءِ تھا نِشتگ ءُ سگریٹ کشّگ ءَ انت-یک پیریں مردے گوں وتی لاگریں نماسگ ءَ (پَشک ئِے گوْر ءَ نہ انت)کیت ءُ پُتر ایت-
 پیریں مرد :اسلام علیکم داکتر صاحب
 ڈاکٹر سلام ءِ جواب ءَ نہ دنت ءُ یک چمّے کانٹ کنت ءُ ناکو ءَ چار ایت-
 پیریں مرد :ڈاکتر صاحب منی نماسگ دوشیگیں انت کہ تپی انت کم کم ءَ جک ایت ءُ سر درد ءِ ھم زنگ ءَ جنت-
 ڈاکٹر (دپ ءُ دیماں مُجنین ایت)تپ وھدے کیت-جان ءُ سر الم ءَ درد کن اَنت-اے نوکیں گپے نہ انت-
 پیریں مرد :واجہ بلے کمیں بچار ئِے ءُ دارو ءُ درمان ئے بدئے-
 ڈاکٹر :دوا ءُ درمان ھلاس بیتگ اَنت-سرکار ءَ نوکیں دوا نہ داتگ، تو بیگاہ ءَ منی کلینک ءَ وتی نماسگ ءَ بیار-
 پیریں مرد :واجہ! اُود ءَ من آرت ئِے نہ کناں منی گورا زرّ نیست، من تئی فیس ءَ ءُ درمانی زرّاں چہ کجا بیاراں-
 ڈاکٹر :من نزاناں چہ کجا زرّاں کارئے (ڈاکٹر زھر گیپت ءُ گشیت)
 پیریں مرد : (پہ بزّگی)واجہ اے سرکار ءِ ھسپتال انت اد ءَ تو مارا مپت ءَ علاج بکن ءُ دارو ءُ درمان بدئے-
 ڈاکٹر (گیشتر زھر گیپت ءُ کوکار کنت)من زاناں کدی گشتگ کہ اے ہسپتال منی پت ءِ ابابگر ءِ انت-من کدی زاناں زرّ گپتگ-
 پیریں مرد :بلے واجہ ……(گوں لرزگ ءَ )
 ڈاکٹر (ترند ءَ )چے واجہ واجہے تو زرتگ ءُ منی مگزاں ورگ ءَ ئے-
 پیریں مرد :بلے ……!
 ڈاکٹر (چہ کرسی ءَ پاد کپت )ناکو چی ءَ ھنکس بلے بلے کن ئے-منی وھد ءَ برباد مکن برو، من ترا گشت کہ منی گوْر ءَ وھد نیست ءُ درمان نیست-
 انوں برو بیگاہ ءَ منی کلینک ءَ بیا تئی نماسگ ءِ علاج جوانی بیت-
 پیریں مرد : (گریت ءُ ھسکی)ھُدا ءِ نام ءَ منی نماسگ ءَ بچار، کلینک ءِ آیگ زانی بلے منی کیسگاں ھچ مان نیست-
 ڈاکٹر :شمئے گریبانی زاناں مپت ءِ چارگ ءِ ٹھیکہ من زُرتگ-
 پیریں مرد تنیگ ءَ کوٹی ءِ تھا اوشتاتگ ات کہ مردے گوں تُپنگ ءَ پتر ایت ءُ ڈاکٹر ءَ سلام نہ دنت ءُ گشیت
 تپنگ والا :ڈاکٹر ترا میر سمڈ لوٹ ایت-
 ڈاکٹر :بلے واجہ من آزراں-تو بہ نند چاہ ءُ آپے بوْر، میر ءِ لوگ ءَ ھیر انت-
 تپنگ والا :دگہ ھیر انت بلے میر ءِ تانزی (نریں کُچکّ)شر شر نہ انت-واجہ گشیت کہ بیا بچار ئِے ءُ دوا ءُ درمان بیار گوں کہ میشاناں رِیک ءَ گپتگ-
 ڈاکٹر : (گوں تپنگی ءَ )واجہ من جانورانی ڈاکٹر ئے نیاں، من ءَ اد ءَ ایشانی علاج ءَ کناں-بلے ھیر ھرچی تئی واجہ گوْشیت-بچّہ کمالک واجہ ءِ واستا آپ ءُ چاھے بیار-
 چپراسی آپ ءُ چاہ کار ایت-
 (آپ ءُ چاہ ءَ ورگ پد ڈاکٹر ءُ تُپنگ والا مرد سر پہ رند بنت ءُ دیم پہ میر ءِ لوگ ءَ رھادگ بنت ءُ پیریں مرد گوں نماسگ ءَ ڈنّ ءَ کئیت ءُ گشیت کہ کدی بیت کہ مئے بھت چہ کُچک ءُ میشاں شر تر بیت ءُ مارا جوانیں-علاج ءُ درمانے نسیب ءَ بیت،
 باریں کدی-
(شوھاز کار : طارق پشوکانی )